Uzávierka súťaže je 31. januára a vyhlásenie jej výsledkov sa uskutoční v marci v Dome kultúry Námestovo. Víťazné práce, budú uverejnené v časopise Dotyky a odvysielajú ich aj v Rádiu Devín. Ocenené práce tiež vyjdú v publikácii Persona Grata 2008, ktorej vydanie bude zabezpečené v spolupráci s Vydavateľstvom Spolku slovenských spisovateľov v Bratislave.
"Literárnu súťaž Persona Grata sme sa rozhodli zrealizovať ako súbeh hudobno-literárneho predstavenia Persona Grata 2008. Ocenení autori budú mať príležitosť osobne sa konfrontovať s tvorbou porotcov, pretože práve členovia poroty budú zároveň aj účastníkmi predstavenia, na ktorom bude rôznymi spôsobmi prezentovaná ich najnovšia tvorba," povedal nám jeden z organizátorov, básnik a prozaik Jaroslav Klus, ktorý žije v Oravskom Veselom. A prečo sa podujatie koná práve v Námestove? "Pretože vedenie miestneho DK je podobným podujatiam naklonené," vysvetlil J. Klus.
Persona Grata je, podobne ako známa literárna súťaž Poviedka, ktorá už zanikla, resp. bola prerušená, určená pre všetkých autorov – začínajúcich i renomovaných. Takýto typ súťaže je náročný na porotu, ktorá by mala mať istú autoritu, aby jej výsledné rozhodnutie bolo akceptované. Kto ju bude tvoriť? "Poviedka bola mnoho rokov výrazným a jedinečným fenoménom na slovenskej literárnej scéne. Nepoznám človeka, ktorý píše prózu, aby sa nezúčastnil aspoň na jednom z jej ročníkov. Bola to súťaž, ktorá svojím spôsobom menila osudy autorov. Porovnávať sa s ňou by bolo prinajmenšom trúfalé. Porota je alfou a omegou každej literárnej súťaže a jej zloženie je dôležité nielen pre účastníkov, ale aj pre súťaž samotnú. V porote Persony Graty budú Ján Štepita, Marián Grupač a Martin Vlado. Myslím, že sú to dostatočne renomovaní autori, aby ich rozhodnutie bolo účastníkmi súťaže akceptované."
Motívom pre autora, aby sa zapojil do súťaže, je zvyčajne aj finančné ocenenie. V tomto prípade je to 3000 Sk za prvé miesto. Je to dostatočná motivácia pre skúsenejších a teda aj kvalitnejších autorov? "Nechceme robiť len súťaž pre súťaž," odpovedá J. Klus. "Už samotné spojenie slov literatúra a súťaž je do istej miery absurdné. Podobná súťaž má zmysel, iba ak má istý presah. Aj v našom prípade pôjde okrem víťazstva či ocenenia aj o poskytnutie príležitosti publikovať kvalitné literárne texty, a to v literárnom časopise Dotyky a v SRo 2 – Rádio Devín. Myslím, že toto je dostatočne motivujúce pre skúsených, i začínajúcich autorov. Aj keď termín začínajúci autor je veľmi diskutabilný, pretože každý autor je pri každom novom texte začínajúci."